text: Lørdag bliver varm lover DMI
  10 april 2015 kl. 07.05
  Vejrprognoserne lyder på op mod 20 grader lørdag, mens søndag bliver mindre sommerlig.
  
  Solbriller og shorts kan meget vel blive en del af weekend-outfittet, hvis man bevæger sig udenfor de kommende dage.
  De seneste dages varme vejr fortsætter nemlig fredag og lørdag.
  Det bliver med forårstemperaturer, der lørdag dufter lidt af sommer, når termometret ventes at vise op mod 20 grader ifølge DMI.
  -Fredag og lørdag bliver to varme, næsten sommerlige dage. Fredag starter ud med tåge mange steder, men det letter i løbet af formiddagen, så det bliver en forårsdag med sol, siger vagthavende meteorolog Mogens Rønnebek fra DMI.
  Prognoserne viser temperaturer på mellem 10 og 15 grader fredag, mens der enkelte steder kan blive op til 17 grader.
  -Det fine vejr fortsætter lørdag, hvor det nok bliver en grad eller to varmere. 20 grader kan vi godt få nogle steder, inden der om eftermiddagen kommer lidt flere skyer i Jylland.
  -Det er også en regnfront, der kommer ind over i aftentimerne og først på natten, siger Mogens Rønnebek.
  Særligt i hovedstadsområdet og i det østlige Jylland omkring Aarhus kan lørdagen blive rigtig lun for årstiden, mens byer langs kyster med pålandsvind som hovedregel får det koldere end resten af landet.
  Fra potentielt 20 grader bliver det dog mere køligt søndag, hvor der spås otte til 13 grader og flere skyer på himlen.
  -Man kan få alle slags vejr i april. Det kan både være sommer, og det kan også være vinter. Nu bliver det fint vejr fredag og lørdag, og det skal man bare nyde og så tage vindjakken på søndag til den friske vind, konstaterer Mogens Rønnebek.
  /Ritzau/
  